Document ID: 31998R2262

RÅDETS FORORDNING (EF) Nr. 2262/98 af 19. oktober 1998 om visse foranstaltninger vedrørende import af forarbejdede landbrugsprodukter fra Schweiz for at tage hensyn til resultaterne af Uruguay-rundens forhandlinger på landbrugsområdet
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen, og
ud fra følgende betragtninger:
I forbindelse med præferenceaftalen mellem Det Europæiske Fællesskab og Schweiz er der gensidigt givet indrømmelser vedrørende visse forarbejdede landbrugsprodukter;
i henhold til Rådets afgørelse 94/800/EF af 22. december 1994 om indgåelse på Det Europæiske Fællesskabs vegne, for så vidt angår de områder, der henhører under dets kompetence, af de aftaler, der er resultatet af de multilaterale forhandlinger i Uruguay-rundens regi (1986-1994) (1), blev visse indrømmelser for forarbejdede landbrugsprodukter tilpasset fra den 1. juli 1995;
som følge heraf bør visse aspekter af den præferenceaftale, der er indgået med Schweiz, især protokollen vedrørende forarbejdede landbrugsprodukter i bilaget til aftalen, tilpasses for at bevare niveauet for de bestående gensidige præferencer;
med henblik herpå er der stadig forhandlinger i gang med Schweiz for at nå til enighed om ændringerne af nævnte protokol; det har imidlertid ikke været muligt at afslutte disse forhandlinger og gennemføre de nødvendige tilpasninger inden den 1. juli 1998;
i den nuværende situation er det hensigtsmæssigt, at Fællesskabet iværksætter autonome foranstaltninger, indtil forhandlingerne er afsluttet, så niveauet for de bestående gensidige præferencer opretholdes; den told, der er en følge af disse foranstaltninger, kan dog ikke være højere end den told, der følger af anvendelsen af den fælles toldtarif -
UDSTEDT FØLGENDE FORORDNING:
Artikel 1
1. Fra 1. juli 1998 til 30. juni 1999 anvendes som de basisbeløb, der skal tages i betragtning ved beregningen af landbrugselementer og tillægstold ved indførsel af varer med oprindelse i Schweiz, de beløb, der er opført i bilaget til denne forordning. I det tilfælde, hvor resultatet af denne beregning ligger over det beløb, der følger af anvendelsen af den fælles toldtarif, gælder sidstnævnte beløb.
2. Hvis Schweiz skulle ophøre med at anvende de modsvarende foranstaltninger til fordel for Fællesskabet, kan Kommissionen suspendere anvendelse af de i stk. 1 nævnte foranstaltninger efter fremgangsmåden i artikel 16 i forordning (EF) nr. 3448/93 (2).
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. juli 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 19. oktober 1998.

Labels: 3
15
17
18